బోర్డును పట్టించుకోలేదు
- అందుకే సైరస్‌పై సభ్యుల్లో విశ్వాసం సడలింది
-  బోర్డు నమ్మకం పొందలేక పోవడం దురదృష్టకరం
- ఉద్యోగుల్లో సంస్థను చులకన చేసేలా ప్రవర్తించారు
- అది క్షమించరాని తప్పు.. అందుకే కఠిన నిర్ణయం
- 'టాటా', ట్రస్టులపౖౖె ఆయన ఆరోపణలు నిరాధారం : మిస్త్రీ ఈ-మెయిల్‌కు ఘాటుగా స్పందించిన టాటా సన్స్‌
న్యూఢిల్లీ: 'టాటా గ్రూపు' నుంచి సైరస్‌ మిస్త్రీని తొలగించిన అంశం ఇప్పట్లో సద్దుమణిగేట్టు కనిపించట్లేదు.. సంస్థలోని లోటుపాట్లను వెల్లడిస్తూ బుధవారం తన ఆవేదనను వెల్లగక్కిన సైరస్‌ మిస్త్రీ లేఖకు.. గురువారం టాటా సన్స్‌ ఘాటుగా సమాధానం ఇచ్చింది. టాటా ట్రస్టులు, టాటా గ్రూపు సంస్థలతో సహా ఉన్నతాధికారులపై సైరస్‌ చేసిన ఆరోపణలు పూర్తిగా పస లేనివని పేర్కొంది. నిరాధారమైనవని వెల్లడించింది. సైరస్‌ చేసిన ఆరోపణలపై తగు సమయంలో తగు విధంగా స్పందిస్తామని తెలిపింది.
దశాబ్ద కాలంగా మమేకమయ్యారుగా..
సైరస్‌ మిస్త్రీ టాటా సంస్థతో 2006 నుంచి సభ్యులుగా ఉంటూ వస్తున్నారని టాటా సన్స్‌ తన లేఖలో పేర్కొంది. 2011లో డిప్యూటీ చైర్మెన్‌గా నియమితులై ఆయన తరువాత చైర్మెన్‌గా ఎదిగిన విషయాన్ని కంపెనీ ఈ సందర్భంగా ప్రస్థావించింది. టాటాల సంస్కృతి, పరిపాలన వ్యవస్థ, నిర్మాణం, ఆర్థిక, నిర్వహణ విధానాల పట్ల మిస్త్రీకి పూర్తి అవగాహన ఉందని తెలిపింది. ఎగ్జిక్యూటివ్‌ చైర్మెన్‌గా గ్రూపును నడిపంచేందుకు మిస్త్రీకి అన్ని హక్కులు కల్పించడం జరిగిందని లేఖలో వివరించింది. అయితే ఇంత కాలంగా సంస్థలోని కార్యక్రమాలు, పరిణామాల పట్ల నోరు మెదపని మిస్త్రీ ఇప్పుడు వేటు పడగానే..ఆ నిర్ణయాల్లో లొసుగులున్నట్టుగా బయటకు వెల్లడించడాన్ని టాటా సన్స్‌ ఆక్షేపించింది.
అన్ని ఆలోచించాకే నిర్ణయం..
సంస్థ పనితీరు సంస్కృతి పట్ల పూర్తి అవగాహన ఉన్న మిస్త్రీ వాటిని పట్టించుకోకుండా వ్యవహరించడం శోచనీయమని సన్స్‌ లేఖలో పేర్కొంది. టాటా సన్స్‌ బోర్డులోని సభ్యులు చాలా అనుభవజ్ఞులని ఎలాంటి నిర్ణయానైనా ఆలోచించి తీసుకుంటారని వివరించింది. మిస్త్రీ ఉద్వాసన విషయంలోనూ ఇదే జరిగిందని వెల్లడించింది. వివిధ అంశాలలో మిస్త్రీ వ్యవహరించిన తీరు కారణంగా టాటా సన్స్‌ బోర్డు సభ్యుల్లో ఆయన పట్ల నమ్మకం సడలిందని తెలిపింది. ఇది చాలా దురుదృష్టకరమని గ్రూపు పేర్కొంది. కొన్ని వ్యాపార సమస్యల విషయమై టాటా సన్స్‌ బోర్డు పలు సందేహాలను, ఆసక్తులను వెల్లిబుచ్చినా వాటిని మిస్త్రీ పట్టించుకోకుండా వ్యవహరించేవారిన తెలిపింది. ఈ కారణంగా ట్రస్టీలలో మాజీ చైర్మెన్‌ పట్ల నమ్మకం సడలుతూ వచ్చిందని తన లేఖలో పేర్కొంది. ఈ అంశాలను పరిగణనలోకి తీసుకున్న టాటా సన్స్‌బోర్డు తమకున్నస్వేచ్ఛను వాడుకొంటూ మిస్త్రీకి స్థానంలో కొత్త చైర్మెన్‌ను తీసుకురావాలని నిర్ణయించినట్టు తెలిపింది.
సంస్థ ప్రతిష్ట దిగజారేలా పనిచేశారు..
టాటా గ్రూపునకు ఆయువుపట్టులాంటి ఉద్యోగుల్లో సంస్థ పట్ల నమ్మకం సడలేలా మిస్త్రీ ప్రవర్తించడాన్ని సంస్థ క్షమించరాని తప్పుగా అభివర్ణించింది. ఉద్యోగుల్లో సంస్థ ప్రతిష్ట దిగజారేలా మిస్త్రీ నిర్ణయాలను తీసుకున్నట్టుగా తెలిపారు. సంస్థ నియమాల ప్రకారం గోప్యంగా ఉంచాల్సిన పలు విషయాలను మిస్త్రీ బయటకు వెల్లడించడాన్ని గ్రూపు లేఖలో తప్పుబట్టింది, మిస్రీ చేసిన ఆరోపణలు నిరాధారమైనవని తెలిపేలా అవసరమైన అన్ని ఆధారాలు తమ వద్ద ఉన్నాయని వెల్లడించింది. తాము సమయోచితంగా వాటిని బయటకు వెళ్లడిస్తామని తెలిపింది. వారసత్వంగా టాటా గ్రూపు దేశాభివృద్ధికి కట్టుబడి పనిచేస్తోందని తెలిపింది. ఈ క్రమంలో చాలా సవాళ్లను ఎదుర్కొన్నట్టు వివరించింది. సంస్థ పురోగాభివృద్ధిలో ఉద్యోగుల కృషి మరవలేనిదని.. మెరుగైన రేపటి సమాజ నిర్మాణంలో టాటా సంస్థల భాగస్వామ్యం కొనసాగుతుందని తెలిపింది.
మీ స్నేహితులకు రికమెండ్ చెయ్యండి